একটু বেলায় আমরা ফিরে এলাম। ফেরার পথে দেখে এলাম গ্রামের একেবারে সোজাসুজি পাহাড়ের উপর জঙ্গলের মধ্যে প্রকাণ্ড এক পাথর।নাম ‘ভালে ডোঙ্গা’।বাংলায় যার অর্থ হয় ‘মোরগ পাথর’। কেন এই নাম তা বোধহয় ঈশ্বরই জানেন। লুচি তরকারি দিয়ে break fast সেরে দিলিপজীর সাথে আবার চললাম ৩০০ বছরের পুরান লেপচা রাজার ড্যামস্যাং দূর্গ দেখতে।গ্রাম থেকে ২কিমি দূরে পাহাড়ের পিছন দিকে এই দূর্গ ঘিরে লেপচা আর ভুটিয়া রাজা দের বহু দিনের লড়াইের বহু গল্প শোনা যায়। তার দুয়েকটি পাওয়া গেল দিলিপজীর মুখ থেকে।ভুটিয়া রাজা লেপচা রাজাকে দুর্গের ভিতরেই নাকি কৌশলে হত্যা করেছিল। দূর্গের গোটা কতক পাঁচিল ছাড়া অবশ্য আর কিছুই পেলাম না। যেটা পেলাম তা হলো জঙ্গল কে অনুভব করার আনন্দ। বিশাল বিশাল মহীরুহ।উতিস,চাপ,সাহু কত রকমের স্থানীয় নাম তাদের। সাথে পাইন, রোডডেন্দ্রন আর প্রচুর জানা অজানা অর্কিড । আছে অসংখ্য ভেষজ গুল্ম যেগুলো গ্রামবাসীদের কাছে ঈশ্বরের আশীর্বাদের মতো। আর তারই মধ্যে নানান চেনা অচেনা পাখিদের অবিরাম কোলাহল। সত্যিই এক দারুন ভালোলাগা তৈরি হয়ে যায়। দূর্গের একটা বিশেষ জায়গায় স্থানীয় এই বৌদ্ধ অধিবাসীরা প্রার্থনা করেন। দেখলাম বেদির উপরে প্রদীপ আর ধূপ রাখা।বেশ কিছু রঙ বেরঙ এর ফ্ল্যাগও রয়েছে। সামনের দিকে পাহাড়ের খোলাপ্রান্ত থেকে পাখির চোখে দেখা যায় সবুজ উপত্যকার শোভা, পেদং এর সর্পিল পিচরাস্তা আর বিশমাইল জনপদ।